Tsefanya 1 | Beibele Inthaneteng | Phetolelo ya Lefase le Lefsa
1 Lentšu la Jehofa leo le tletšego Tsefanya morwa wa Kushi, morwa wa Gedalia, morwa wa Amaria, morwa wa Hesekia mehleng ya Josia+ morwa wa Amone+ kgoši ya Juda še le:
2 “Ruri ke tla fediša dilo tšohle tše di lego lefaseng,” o re’alo Jehofa.+
3 “Ke tla fediša batho le diphoofolo.+ Ke tla fediša dinonyana tša legodimo le dihlapi tša lewatle,+ dikgopišo gotee le batho ba kgopo;+ le gona ke tla fediša batho lefaseng,”+ o re’alo Jehofa.
4 “Ke tla otlollela seatla sa ka go Juda le go baagi ka moka ba Jerusalema+ gomme ke tla fediša mašaledi a barapedi ba Baali+ mo lefelong le, ke fediše le leina la baperisita ba medimo e šele gotee le baperisita ba bangwe,+
5 le bao ba khunamelago makoko a legodimo ba le ditlhakeng+ le bao ba khunamago+ ba enela Jehofa+ dikeno e bile ba enela le Malikamo;+
6 le bao ba furalelago Jehofa+ gotee le bao ba sa kago ba tsoma Jehofa ba bile ba sa mmotšiše selo.”+
7 Ikhomoleleng pele ga Mmuši Morena Jehofa;+ ka gobane letšatši la Jehofa le kgauswi,+ le gona Jehofa o lokišeditše sehlabelo;+ o kgethagaditše+ balaletšwa ba gagwe.
8 “Mohlang wa sehlabelo sa Jehofa ke tla sekiša dikgošana le barwa ba kgoši+ le bohle bao ba aperego diaparo tša bašele.+
9 Le gona ke tla sekiša bohle bao ba lego kgauswi le sedulo sa bogoši mohlang woo, bao ba tlatšago dintlo tša beng ba bona ka bošoro le bofora.+
10 Mohlang woo,” o re’alo Jehofa, “go tlo hlabja mokgoši Kgorong ya Dihlapi,+ gwa gololwa karolong ya bobedi ya motse+ gomme meboto ya pšhatlagana.+
11 Gololang+ lena badudi ba Makateshe, ka gobane bagwebi ka moka ba fedišitšwe;+ bohle bao ba elago silifera ba bolailwe.
12 “Mehleng yeo ke tla putuka Jerusalema ka mabone,+ ke tla sekiša batho bao ba iketlilego go etša beine e tegilego,+ bao dipelong tša bona ba rego: ‘Jehofa a ka se dire botse e bile a ka se dire bobe.’+
13 Mahumo a bona a tla thopša gomme dintlo tša bona ya ba mašope.+ Ba tla aga dintlo, eupša ba se dule go tšona;+ ba tla bjala dirapa merara, eupša ba se nwe beine ya yona.+
14 “Letšatši le legolo+ la Jehofa le kgauswi.+ Le kgauswi e bile le akgofile kudu.+ Mekgoši ya letšatšing la Jehofa e tla ba bohloko.+ Mohlang woo mogale o tlo lla gabohloko.+
15 Letšatši leo e tla ba la kgalefo, letšatši la tlalelo le la pitlagano,+ letšatši la ledimo le la tšhwalalanyo, letšatši la leswiswi le la kgampi ya leswiswi,+ letšatši la maru le la leswiswi le leso,
16 letšatši la phalafala le la mokgoši+ o hlabelwago metse e šireleditšwego le ditora tše ditelele tše di lego dikhutlong tša merako.+
17 Ke tla bakela batho tlalelo gomme ba tla sepela bjalo ka difofu;+ ka gobane ba senyeditše Jehofa.+ Madi a bona a tla tšhollwa go etša lerole+ gomme mala a bona a kgotholwa bjalo ka boloko.+
18 Silifera ya bona le gauta ya bona di ka se ba phološe letšatšing la kgalefo ya Jehofa;+ eupša o tla latswa lefase ka moka ka mollo wa bogale bja gagwe,+ ka ge a tla fediša o šoro badudi ka moka ba lefase.”+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D36%26Chapter%3D1%26wtlocale%3DSE%26srcid=share⊂ject=Bala Beibele Inthaneteng